b"\n_START_ARTICLE_\nObadjas bok\n_START_PARAGRAPH_\nObadja (hebraisk: \xd7\xa2\xd6\xb9\xd7\x91\xd6\xb7\xd7\x93\xd6\xb0\xd7\x99\xd6\xb8\xd7\x94\xc2\xa0\xe2\x80\x93 \xca\xbf\xc5\x8c\xe1\xb8\x87a\xe1\xb8\x8fy\xc3\xa2; i bibeloversettelsen fra 1930 Obadias) er en bok i Den hebraiske Bibelen og Det gamle testamente. Teksten best\xc3\xa5r av et enkelt kapittel, delt i 21 vers. Det gj\xc3\xb8r den til den korteste boken i Den hebraiske Bibelen. Handler om en sp\xc3\xa5dom om en guddommelig dom over Edom og gjenopprettelsen av Israel._NEWLINE_Forfatterskapet er tilskrevet profeten Obadja, identifisert i f\xc3\xb8rste linje. Navnet Obadja, som var ganske vanlig, har betydningen \xc2\xabtjener av Jahve\xc2\xbb. Han levde i den assyriske perioden. Verken hans fars navn eller f\xc3\xb8destedet er oppgitt. I j\xc3\xb8dedommen er han betraktet som en senere profet, plassert i den siste seksjonen (Nebiim) i Tanakh (Den hebraiske Bibelen) hvor han er en av de tolv profetene. I kristendommen er Obadjas bok klassifisert som en av de mindre profeter i Det gamle testamente grunnet teksten korte lenge.\n_START_SECTION_\nInnholdet\n_START_PARAGRAPH_\nObadjas bok er basert p\xc3\xa5 en profetisk visjon om Edoms \xc3\xb8deleggelse, et folk som bor i fjellene, og hvis stamfar var Esau (1:6). Obadja beskriver et m\xc3\xb8te med Gud, som taler om Edoms arroganse og anklager dem for voldelige angrep mot deres bror, huset til Jakob, det vil si Israel (1:10)._NEWLINE_Den vestlige halvdelen av oldtiden Edom er Negev\xc3\xb8rkenen hele veien til Eilat, alt deler av moderne Israel. Den \xc3\xb8stlige delen er besatt av det hasjimittiske kongerike i Jordan. P\xc3\xa5 tiden til Obadja levde edomittene langs klipper og berg i det t\xc3\xb8rre landet s\xc3\xb8r for D\xc3\xb8dehavet, hele veien til Akababukten ved R\xc3\xb8dehavet. Det var meget lite av dyrkbar mark, og edomittenes inntektsgrunnlag var \xc3\xa5 st\xc3\xb8tte og kontrollere den viktigste handelsruten mellom Egypt og Babylon som passerte gjennom deres land._NEWLINE_Gjennom det meste av historien til Judea ble Edom kontrollert fra Jerusalem som en underdanig vasallstat. Blant de st\xc3\xb8rre nasjonene i regionen ble Edom lavt ansett. Obadja uttalte at deres boliger h\xc3\xb8yt opp i fjellene Se'ir hadde g\xc3\xa5tt dem til hodet, og deres stolthet hadde bl\xc3\xa5st dem opp. \xc2\xabDitt hovmodige hjerte har forf\xc3\xb8rt deg, du som bor i fjellkl\xc3\xb8fter og holder til h\xc3\xb8yt der oppe.\xc2\xbb (1:3), men Gud skal styrte deg ned derfra (1:4)._NEWLINE_I 597 f.Kr. herjet Nebukadnesar II Jerusalem, fraktet vekk Judeas konge og opprettet en marionetthersker i hans sted. Edomittene hadde hjulpet babylonerne \xc3\xa5 plyndre byen. Obadja, som skrev sine domsord rundt 590 f.Kr., antyder at edomittene burde ha husket at blod er tykkere enn vann: \xc2\xab... da utlendinger gikk inn gjennom hans porter og kastet lodd om Jerusalem, da var du som en av dem.\xc2\xbb (1:12) Og: \xc2\xabSlik du har gjort, skal det gj\xc3\xb8res mot deg. Dine gjerninger kommer tilbake over ditt eget hode.\xc2\xa0\xc2\xbb (1:15)  Obadja sp\xc3\xa5r at i Guds dom vil Esaus huset bli utryddet for alltid, og selv ikke en siste rest vil bli igjen. Edomittenes land vil bli besatt av Egypt og de vil opph\xc3\xb8re \xc3\xa5 eksistere som et folk. Og en dag vil Israels barn komme tilbake fra det babylonske fangenskapet og overta alt landet til Edom.\n_START_SECTION_\nDatering\n_START_PARAGRAPH_\nDen n\xc3\xb8yaktige dateringen for verket er omdiskutert og vanskelig \xc3\xa5 bestemme grunnet mangel p\xc3\xa5 personlig informasjon om Obadja, hans familie, opphav og historiske milj\xc3\xb8. Dateringen m\xc3\xa5 derfor bli antydet av profetien i seg selv. Edom skal bli \xc3\xb8delagt grunnet at det ikke kom til hjelp for sin brodernasjon Israel som var under angrep. Det er to betydelige kontekster hvor edomittene kunne ha beg\xc3\xa5tt slike handlinger. Det var i l\xc3\xb8pet av tiden 853-841 f.Kr. da Jerusalem ble angrepet av filistere og arabere under styret til Joram av Israel (nedtegnet i Andre kongebok 8:20\xe2\x80\x9322 og Andre kr\xc3\xb8nikebok 21:8\xe2\x80\x9320 Andre gang var i tiden 607\xe2\x80\x93586 f.Kr. da Jerusalem ble angrepet Nebukadnesar II fra Babylonia, noe som f\xc3\xb8rte til det babylonske fangenskap (nedtegnet i Salmenes bok 137 Den eldste perioden ville plassere Obadja som en samtidig med profeten Elia, som reflektert i F\xc3\xb8rste kongebok 18:1-16._NEWLINE_En senere dato vil plassere Obadja som en samtidig med profeten Jeremia. Denne dateringen har n\xc3\xa6r samstemt konsensus blant forskerne. Obadjas bok 1:9 inneholder paralleller til Jeremias bok 49:7-22 Avsnittet hos Jeremia er datert fra det fjerde \xc3\xa5ret av styret til Jojakim av Juda (604 f.Kr.) og derfor synes Obadjas bok 1:11-14 \xc3\xa5 referere til \xc3\xb8deleggelsen av Jerusalem av Nebukadnesar II i 586 f.Kr. Det er mer sannsynlig at Obadja og Jeremia sammen trakk p\xc3\xa5 en felles kilde som i dag er ukjent for oss enn at Jeremia trakk fra tidligere skrifter av Obadja som sin kilde."